তিনি কী করেননি! প্রতিটি দৃশ্যে তিনিই সব, বাকিরা সৌরমণ্ডলের গ্রহদের মতো তাঁকে ঘিরেই আবর্তিত। যেমন, নাটকের শুরুতেই দেখি— মঞ্চে গিরিশ ঘোষ উচ্চাসনে বসে আছেন, তাঁর মাথায় লাল আলো এসে পড়েছে, তাঁর সামনে দশ বারোজন দণ্ডায়মান। গিরিশ ঘোষ স্থির হয়ে এক দৃষ্টে তাকিয়ে আছেন, বোঝা গেল— তিনি আসলে নিজের প্রতিকৃতির প্রতিনিধিত্ব করছেন, বাকিরা তাঁর স্মৃতিচারণায় সমবেত হয়েছেন। এরপর একে একে উপস্থিত মানুষজন তাঁকে নিয়ে বলতে আরম্ভ করলেন, আর কখন যেন তাঁদের বক্তব্যের মধ্যেই উঁচু আসন থেকে তাঁদের মধ্যে নেমে এলেন গিরিশ ঘোষ, তাঁর জীবনের টুকরো কথা তিনি শুরু করলেন নিজেই, ফ্ল্যাশব্যাকে। দৃশ্যের মধ্যে থেকেই জন্মাতে লাগল আর একটি দৃশ্য। ‘ড্রামা উইদিন ড্রামা’।